ประเทศไทยเปิดโอกาสให้ลูกหนี้ที่เป็นนิติบุคคลและประสบปัญหาหนี้สินล้นพ้นตัวเข้าสู่กระบวนการฟื้นฟูกิจการได้ตั้งแต่ปีใด
ประเทศไทยเปิดโอกาสให้ลูกหนี้ที่เป็นนิติบุคคลและประสบปัญหาหนี้สินล้นพ้นตัวเข้าสู่กระบวนการฟื้นฟูกิจการได้ตั้งแต่ปี 2541 โดยเพิ่มเติม ‘หมวด 3/1 กระบวนพิจารณาเกี่ยวกับการฟื้นฟูกิจการของลูกหนี้’ ในพระราชบัญญัติล้มละลายฯ ซึ่งเป็นหลักการสากล และประเทศไทยได้ศึกษาและนำ Chapter 11, U.S. Code ของสหรัฐอเมริกามาเป็นแม่แบบในการยกร่างกฎหมาย เพื่อให้มีกระบวนการทางกฎหมายรองรับการแก้ไขปัญหาทางการเงินของนิติบุคคลที่ประสบวิกฤตต้มยำกุ้งเมื่อปี 2540 ให้สามารถปรับโครงสร้างหนี้ ได้รับความช่วยเหลือทางการเงินและดำเนินธุรกิจต่อไปได้  

ในช่วงเริ่มต้นของการเริ่มใช้กฎหมายนั้น กระบวนการฟื้นฟูกิจการเป็นเรื่องใหม่สำหรับทุกฝ่ายที่เกี่ยวข้อง การพิจารณาแผนฟื้นฟูกิจการและเรื่องต่างๆ ถูกจำกัดการตีความภายใต้กรอบของบทบัญญัติของกฎหมายเป็นหลัก แต่เมื่อเวลาผ่านไปและมีบริษัทเข้าสู่กระบวนการฟื้นฟูกิจการเพิ่มมากขึ้น มีแนวคำพิพากษาบรรทัดฐานที่พัฒนาการตีความกฎหมายให้ครอบคลุมมิติทางธุรกิจมากขึ้น โดยศาลเข้ามามีบทบาทในทางธุรกิจโดยใช้ดุลพินิจตรวจสอบเนื้อหาของแผน โอกาสความเป็นไปในการฟื้นฟูกิจการ ตลอดจนความสุจริตในการจัดทำแผน เพื่อให้เกิดความเป็นธรรมและประโยชน์สูงสุดต่อทุกฝ่าย รวมถึงการคุ้มครองเจ้าหนี้เสียงข้างน้อยไม่ให้ถูกเอารัดเอาเปรียบจาก ‘พวกลากมากไป’ ในการประชุมเจ้าหนี้ 

ทำให้ในปัจจุบัน กระบวนการฟื้นฟูกิจการเป็นกระบวนการที่มีความเป็นธรรม ชัดเจน และมีประสิทธิภาพในการแก้ปัญหาทางการเงินของนิติบุคคล โดยอยู่ภายใต้การกำกับดูแลของศาลล้มละลายและเจ้าพนักงานพิทักษ์ทรัพย์ (กองฟื้นฟูกิจการของลูกหนี้ กรมบังคับคดี) เพื่อให้แน่ใจว่าการจัดทำและดำเนินการตามแผนฟื้นฟูกิจการเป็นไปตามกฎหมาย มีการชำระหนี้ให้แก่เจ้าหนี้อย่างเป็นธรรม มีโอกาสที่กิจการจะกลับมาฟื้นตัวได้โดยไม่ต้องล้มละลาย 

การฟื้นฟูกิจการถือเป็นทางออกอันสำคัญสำหรับกิจการที่ประสบปัญหาทางการเงิน อย่างไรก็ดี ด้วยภาพลักษณ์ของกระบวนการทางกฎหมายจึงถูกมองว่ามีขั้นตอนซับซ้อนและยุ่งยาก ต้องเสียเวลาและค่าใช้จ่ายในการดำเนินการ ทำให้กระบวนการฟื้นฟูกิจการถูกมองข้ามว่าไม่ได้เป็น ‘ทางรอด’ ให้แก่ธุรกิจอย่างที่ควรจะเป็น แต่ในความเป็นจริงแล้ว หากลูกหนี้ที่เป็นบริษัทจำกัดหรือบริษัทมหาชนจำกัดมีทรัพย์สินไม่เพียงพอที่จะชำระหนี้สินหรือมีหนี้สินล้นพ้นตัว และมีหนี้สินอย่างน้อย 10 ล้านบาท (ซึ่งมีแนวโน้มว่าจะมีการแก้ไขพระราชบัญญัติล้มละลายฯ โดยกำหนดจำนวนหนี้ขั้นต่ำสำหรับการเข้าสู่กระบวนการฟื้นฟูกิจการปกติเป็น 50 ล้านบาท) ก็สามารถยื่นคำร้องขอเข้าสู่กระบวนการฟื้นฟูกิจการ เพื่อแก้ไขปัญหาหนี้สินไปพร้อมๆ กับประกอบธุรกิจต่อไปได้อย่างต่อเนื่อง โดยไม่ต้องปิดกิจการและล้มละลายไปอย่างน่าเสียดาย
5.ความรู้ทางการเงิน,2.การวิเคราะห์ทางการเงิน & เศรษฐศาสตร์การเงิน,4.ข่าวเศรษฐกิจและการเงิน